Drífa Björk Linnet Kristjánsdóttir gekk að eiga unnusta sinn Harald Loga fyrir tæpum tveimur árum en brúðkaup þeirra hjóna fór fram í kastala á Ítalíu . Drífa segir upplifunina hafa verið einstaka og í stað þess að vera sópað út úr veislusal hafi veislan staðið fram eftir morgni meðal þeirra nánustu . „ Vinkona mín gifti sig á Ítalíu og eftir veisluna þeirra fundum við strax að svona vildum við hafa brúðkaupið okkar . Eftir að hafa leitað að rétta kastalanum flugum við út þar sem eigandinn tók á móti okkur og heillaði upp úr skónum . Eftir að hafa skoðað híbýlin vel og vandlega nutum við kvöldverðar með eigandanum sem fór yfir teikningar af húsinu þar sem við röðuðum fólkinu okkar niður í herbergi . Brúðkaupsdagurinn sjálfur var svo ævintýri líkastur en eftir athöfnina fórum við beint í myndatöku en eigandi hússins hafði valið fallega staði í nágrenninu þar sem teknar voru æðislegar myndir . “ „ Við fengum auðvitað fullt af ræðum og leikjum eins og brúðkaupa er vani en upplifunin þarna í garðinum var gerólík því sem þekkist í veislusölum þar sem ókunnugir þjónar bíða eftir að veislunni ljúki svo hægt sé að þrífa og komast heim . Þarna voru allir að njóta sín í fríi og enginn að stressa sig . ” Drífa segir marga hafa komið að máli við sig hvað kostnað varðar við veislu sem þessa en hún segir hann ekki meiri en við hefðbundið brúðkaup hér á landi . „ Í sannleika sagt kostar svona brúðkaup nákvæmlega það sama , ef ekki minna en að gifta sig í sal heima . Nema í þeim tilfellum líður dagurinn fljótt og einkennist í flestum tilfellum af miklu stressi . Að mínu mati er mikilvægt að hugsa dæmið til enda og eyða ekki um efni fram með þessari hefðbundnu leið þegar möguleikarnir eru mun fleiri . Flestir hafa hugsað um brúðkaupsdaginn sinn lengi , jafnvel alla ævi og þá er sorglegt að setja peningana sína í eitthvað sem er búið á augabragði , eða þegar salurinn lokar og allir eru reknir út . Þarna áttum við ótal daga af algjöru ævintýri og gæti ekki hugsað mér að gera þetta neitt öðruvísi . ” Viðtalið í heild má lesa í brúðkaupsblaði Vikunnar .